钦定古今图书集成/明伦汇编/氏族典/第237卷 > 张威
## 钦定古今图书集成/明伦汇编/氏族典/第237卷 > 张威

按《隋书张威传》，“威不知何许人也。父琛，魏弘农太守。
威少倜傥有大志，善骑射，膂力过人。在周，数从征伐，
位至柱国、京兆尹，封长寿县公。王谦作乱，高祖以威
为行军总管，从元帅梁睿击之。谦平，进位上柱国，拜
泸州总管。高祖受禅，改封晋熙郡公。数年，拜青州总
管，颇治产业，上深加谴责，坐废于家。后从上祠太山”，
至洛阳，上问威曰：“公所执笏，今安在？”威顿首曰：“臣负
罪亏宪，无颜复执，谨藏于家。”上曰：“可持来。”威明日奉
笏以见，上曰：“公虽不遵法度，功效实多，朕不忘之，今
还公笏。”于是复拜洛州刺史。后封皖城郡公。寻转相
州刺史，卒官。